钦定古今图书集成/明伦汇编/氏族典/第582卷 > 耶律忒末
## 钦定古今图书集成/明伦汇编/氏族典/第582卷 > 耶律忒末

按《元史耶律忒末传》，“忒末，契丹人。父丑哥，仕辽为都
统。辽亡，不屈节，夫妇俱死焉。金主悯其忠义，授忒末
都统。岁甲戌，国兵至金，徙于汴，忒末及子天祐率众
三万内附，授帅府监军，天祐招讨使，以功迁河北西
路安抚使，兼泽潞元帅府事。壬午，致仕，退居真定，天
祐袭职。乙酉，金降将武仙据真定以叛，杀守将史天”
倪、忒末父子，夜逾城而出。会天倪弟天泽还自北京，
合蒙古诸军复真定，朝廷以天祐镇赵州。明年，仙复
犯真定，忒末与家孥在真定者皆陷焉。忒末密令揽
儿语天祐曰：“毋以我故，以亏忠节。且忠孝难两全，汝
能固守，不失国家大计，我视刀锯甘如蜜矣。”天祐恸
哭，天泽曰：“汝能遵父命，忠诚许国，功不在王陵下。”天
祐乃趋还。赵璧率众殊死战，仙怒，尽杀忒末家一十
八人。战于栾城、元氏、高邑、柏乡，仙兵屡挫。监军张林
密构仙党，启关纳贼，天祐仓皇巷战，手杀数十人，身
被十馀枪，斩关出，复收散卒围城。丁亥，贼弃城走，追
至槁城，会天泽兵夹击，杀林。加奉国将军、洺州征行
元帅，兼赵州安抚使。以伤惫致仕，居赵卒。孙世枻，朝
列大夫、江西榷茶都转运使。